Ravimtaimeteed

Ravimtaimeteed on ravitaimedest tehtud tõmmised, mida tarvitatakse inimeste ja loomade haiguste ravimiseks ja ennetamiseks. 

Ravimtaimeteesid võib liigitada ravivaiks ja profülaktilisteks. Teed sisaldavad sarnaselt taimedele, millest nad on valmistatud, bioloogiliselt aktiivseid alkaloide, glükosiide, saponiine, antibiootikume, parkaineid, vitamiine, eeterlikke õlisid ja mineraale. Ravimtaimed ravivad manustatuna teena tervet organismi, suurendavad immuunsust. 

Ravimtaimeteesid valmistatakse reeglina veest ja taimeürdist aga ka sammaldest, juurikaist, õitest, viljadest ja puukoorest. Sagedamini leiavad kasutamist kuivatatud taimed või selle osad, kuid vahel võib kasutada ka värskeid taimi. Ravimtaimeteed lastakse tõmmata reeglina 5–10 minutit, kuid mõnikord ka kauem. Juuakse vähese suhkruga või meega aga ka ilma. Olenevalt taimest võib juua tassi või rohkem aga on ka keeduseid, mida tarbitakse vaid lusikashaaval. Üht ravimtaime ei soovitata kasutada kauem kui 2–3 nädalat.

Eesti tuntuimad ravimtaimeteed on teekummeli, pärnaõie, islandi käokõrva, piparmündi, kaselehe, leesika, kibuvitsa jne. Erinevatel ravimtaimedel valmistatakse ka teesegusid mingi konkreetse vaevuse leevedamiseks näiteks köha-, külmetuse-, diabeedi-, kolesterooli- või neerutee. Teesegudesse on valitud omavahel sobivad ja sarnaste omadustega taimed, mis aitavad leevendada konkreetset tervisehädasid. Sobiva taimetee joomine võib aidata organismil toime tulla kergemate seede- ja unehäirete ning ärevusseisunditega. Taimeteedega saab tõsta ka söögiisu ja leevendada või ennetada erinevaid kõhuprobleeme nagu puhitust, kõhukinnisust või -lahtisust. Taimeteed on abiks ka sümptomite leevendamisel põiepõletiku, ülemiste hingamisteede haiguste ja gripi korral.

Kroonilisi haigusi põdevatel ja igapäevaselt ravimeid võtvatel inimestel tuleks enne ravimtaimeteede kasutamist nõu pidada apteekriga. Ettevaatlik tuleb olla ka lastele ja rasedatele taimeteed valides. Kõrvalnähtude ilmnemisel tuleks tee tarvitamine lõpetada.

Viited 

Meditsiin
Tervis